google/wiki40b huggingface dataset:
Coraline

Coraline  er en fantasy/grøsser-novelle skrevet av den britiske forfatteren Neil Gaiman, utgitt i 2002. Novellen har vunnet: Hugos pris for beste novelle i 2003,  Nebulas pris for beste novelle i 2003, og Bram Stokers pris for beste verk av unge lesere i 2002. Boka har blitt sammenlignet med Lewis Carrolls Alice i Eventyrland og ble filmatisert som Coraline og den hemmelige dør, av Henry Selick.
Biri Sparebank

Biri Sparebank var en norsk sparebank som ble ble opprettet i 1857, og som i 1981 ble en del av Sparebanken Vestoppland. Den er i dag del av sammenslutningen Sparebanken NOR, som på sin side er del av DNB-konsernet. Biri Sparebank var den femte av 27 sparebanker i Oppland som ble opprettet i siste halvdel av 1800-tallet og de første tiårene på 1900-tallet.

Banklokalene

I begynnelsen hadde banken sine møter på "Fastskolen", det som var forløperen til Skrinnhagen skole, i stuen til lærerboligen. I 2. etasje på bygningen lå klasserommet til elevene. Men stuen var også stedet for all kommunal virksomhet så sent som fram til 1896.
Da den nye Skrinnhagen skole ble bygget på starten av 1890-årene, inngikk man en avtale om at banken skulle ha tilhold i to rom der. Men snart ble skolen for liten for elevene, og banken måtte flytte ut.
I 1919 kjøpte man så våningshusene på Erdman von Enzbergs eiendom Elverhøi på Biri for 57.000 kroner. Da hadde banken altså hatt sine møter der i 62 år. På Elverhøi hadde man banklokalene fram til natten mellom 14. og 15. april 1940. Da flyttet bankkasserer Arne Enge hele pengebeholdningen og de viktigste regnskapsbøkene til Nordre Taraldsrud i Biri Øverbygd. Dette viste seg å være en meget klok avgjørelse, for natt til 24. april 1940 brant lokalene ned til grunnen etter å ha blitt satt i brann av tyskerne. Bankens gamle arkiv, billedgalleri og annet inventar gikk med i brannen.
Banken åpnet igjen i poståpner Hemmingsens hus på Altona 18. mai 1940, og hadde sine lokaler der inntil Biri herredshus tok imot banken i kommunens nye lokaler 6. mars 1948.
Biri Sparebank fikk sitt eget banklokale 27. september 1956, 16 år etter brannen i 1940, på nabotomten til herredshuset i Biri.

Krisetid

Den økonomiske krisen etter 1. verdenskrig fra 1914-1918 fikk også store konsekvenser for Biri sparebank. Årsaken var at sparebanken lånte ut betydelige midler til en etableringen av Moelven Cellulosefabrik. På grunn av krisen i celluloseindustrien, holdt banken på å gå over ende. Dette var også sammenfallende med at banken hadde gitt store lån til utbyggingen av elektrisitetsforsyningen i Biri og Snertingdal. 
I 1936 hadde banken en forvaltningskapital på 1 705 461,00 kroner, mens banken hadde et eget fond på 66 094 kroner i tillegg til innskyternes garantifond som var på 197 593 kroner. Krisen etter utlånet i 1928 fikk altså store økonomiske konsekvenser for den lokale sparebanken i de påfølgende årene.

Konsolideringstid

Sammen med sparebankene i Vardal, Gjøvik og Land dannet Biri sparebank i 1981 Sparebanken Vestoppland og fra 1986 Sparebanken Østlandet. I 1990 dannet Sparebanken ABC, Sparebanken Buskerud, Sparebanken Vestfold, Sparebanken Østfold og Sparebanken Østlandet, sammenslutningen Sparebanken Nor.
Asialekene 1990

Asialekene 1990 var de ellevte Asialekene, de ble arrangert i Beijing i Kina i perioden 22. september til 7. oktober 1990. Det var over 6 100 utøvere fra 36 nasjoner som deltok i tjuesju sporter. Kina ble beste nasjon med 183 gullmedaljer foran Sør-Korea med femtifire.
Augustin (sang)

Melodifestivalen

«Augustin» var det åttende og siste bidraget ut i den svenske finalen, Melodifestivalen, 29. januar 1959 i Cirkus i Stockholm. Sangen ble fremført av Siw Malmkvist og vant en klar seier med 105 poeng. Sveriges Radio Television hadde på forhånd bestemt at den mer erfarne artisten Brita Borg skulle representere Sverige i den internasjonale finalen i Cannes i Frankrike. Avgjørelsen kom overraskende på Malmkvist: «Jeg sto der som et spørsmålstegn (…) Jeg synes ikke hun gjorde sangen så bra, og dessuten sang hun feil tekst», sa Malmkvist i et intervju i 2013.

Eurovision Song Contest

«Augustin» ble fremført som andre bidrag om kvelden 11. mars 1959 etter Tysklands Alice og Ellen Kessler med «Heute Abend wollen wir tanzen geh'n» og før Sveits' Christa Williams med «Irgendwoher». Det så en stund ut som om Sverige skulle bli poengløs, men «Augustin» fikk til slutt tre stemmer fra Nederland og én fra Danmark.
Bidraget fikk totalt fire poeng og endte på en delt niendeplass sammen med Østerrike.

Parodi

Bohème og Gösta Westman har skrevet en parodi kalt «Tuffe Sven». Big Simon Brehm spilte den inn på singelen Karusell KFF 278.

Norsk versjon

C.C. Bøyesen har skrevet en norsk tekst. Den norske tittelen er også «Augustin».
Berg (Östergötland)

Berg er et tettsted i Åtvidaberg kommune i Östergötlands län i Östergötland i Sverige. I 2010 hadde tettstedet 311 innbyggere.
Hongkong under VM i friidrett 2017

Resultater

(Q, q – kvalifisert, NM – intet gyldig resultat, SB – sesongbeste, PB – personlig bestenotering)
Håndvekt

En håndvekt er en type frivekt (til idrett) som kan benyttes med en i hver hånd, mens for noen øvelser så brukes bare én om gangen.
De kalles også hantler. Ordet er beslektet med det norske ordet «hendel», som er et håndtak. («Kofferthendel» kalles «kofferthåndtak» på moderne norsk.)

Historie

Det engelske ordet dumbbell var opprinnelig navnet på typer av treningsapparater for å utvikle muskelkraften til klokkere (som skulle ringe kirkeklokker). Disse apparatene ble kalt for «stum-kirkeklokke»--dumbbell. Ordet ble overført til også å gjelde frivekter av forskjellige slag.
Stigmella zelleriella

Utseende

En liten (vingespenn 5-5,5 millimeter), brunlig møll. Denne arten er ganske variabel i fargen. Hodet og kragen (fremste del av thorax) er kledt med oppstående, lysgule til brune, hårlignende skjell, det forstørrede, innerste antenneleddet er hvitt. Kroppen og forvingen er gråbrune, med en nokså tydelig, bronseaktig glans. Forvingen har vanligvis ikke noe tydelig tverrbånd, men vingespissen kan være markert mørkere enn resten av vingen. Bakvingen er lyst gråbrun. Larven er gul.

Levevis

Arten lever bare på sanddyner ved kysten, der larvene utvikler seg i bladene på krypvier (Salix repens). Arten har sannsynligvis to generasjoner hvert år, de voksne møllene flyr henholdsvis i mai-juni og i august.

Utbredelse

Arten er utbredt i dyneområder langs kysten av Vest-Europa. I Norge er den funnet i Østfold og Vest-Agder.
Jernbane i Finland

Det finske jernbanenettet består av 5 865 kilometer skinner med 1 524 mm sporvidde. Passasjertogene blir drevet av det statlige selskapet VR-Yhtymä. Disse togene betjener de største byene og tettstedene, allikevel er togforbindelser mer sjeldne enn bussforbindelser. De aller fleste passasjertogene starter eller ender ved Helsingfors Sentralstasjon, og en stor andel av passasjerlinjene betjener Helsingfors og forstedene. Vedlikehold og konstruksjon av jernbanenettet blir overlatt til det finske svaret på Jernbaneverket (Ratahallintokeskus – RHK).
Frankrike i Eurovision Song Contest

Historikk

Flere tv-kanaler har stått bak Frankrikes bidrag til Eurovision Song Contest. I dag er det allmennkringkasteren France 2 som sender konkurransen i Frankrike, og som velger landets sang og artist til Eurovision Song Contest.
Landet var ett av syv som deltok i den aller første utgaven av Eurovision Song Contest, og har bare stått over konkurransen ved to anledninger: i 1974 og 1982. I 1974 hadde Frankrike valgt både artist og sang til konkurransen, men landets president, Georges Pompidou, døde fire dager før finalen. I respekt for sin avdøde statsleder valgte derfor Frankrike å trekke seg fra konkurransen. I november 1981 trakk TF1 seg fra Eurovision Song Contest 1982. Bakgrunnen var at tv-kanalens underholdningssjef, Pierre Bouteiller, mente konkurransen besto av middelmådige sanger og lite talent. Året etter tok imidlertid konkurrenten Antenne 2 over jobben, og Frankrike var tilbake igjen i Eurovision Song Contest 1983.

Suksess og nedtur

Frankrike dominerte konkurransen frem til begynnelsen av 1980-årene og er sammen med Storbritannia et av de mest suksessrike landene i Eurovision Song Contest. Landet har vunnet konkurransen fem ganger og kom stort sett på topp fem hvert eneste år i 1960- og 1970-årene. Frankrike har fire andreplasser og syv tredjeplasser, og bare Storbritannia kan måle seg med dette.
De siste par tiårene har imidlertid Frankrikes dominans gradvis blitt svekket, og i 1998 innledet landet en lang serie elendige resultater. Med unntak av et par topp ti-plasseringer har Frankrike stort sett kommet blant de fem siste siden 2005. I 2014 var bunnen nådd, da Frankrike kom sist for første gang i historien med gruppen Twin Twin. I 2016 kom Frankrike på en sjetteplass – landets beste plassering på hele 14 år. 
Frankrike har heller ikke vunnet konkurransen siden 1977, selv om landet var nær ved å vinne i 1991. Franske Amina og svenske Carola endte begge med 146 poeng. Dermed måtte man telle antall 12-poengere. Både Carola og Amina hadde fått fire tolvere, men Carola hadde fått flere 10-poengere. Dermed vant Sverige på målstreken foran Frankrike.

En av de store

I 2000 innførte Den europeiske kringkastingsunion en ordning som sikret de fire største økonomiske bidragsyterne direkte plass i finalen. De fire landene var Frankrike, Storbritannia, Tyskland og Spania, og gruppen ble kalt de fire store. I 2011 kom Italia tilbake i konkurransen, og gruppen ble utvidet til de fem store. Frankrike har dermed aldri deltatt i en semifinale i Eurovision Song Contest.
Kolåstinden

Fjellklatring

Fjellet er enklest tilgjengelig fra området ved Standalhytta på Standaleidet. I den store botnen nordøst for toppen ligger en helårlig bre. Kolåstinden er lettest å bestige vinter eller vår på ski over breen. Om våren på fast snø også til fots. Isøks kan være til hjelp. Ei bregleppe åpner seg i normalruta nord for toppen omtrent i slutten av juni hvert år. Resten av året bør en ha med brevante folk og gå i taulag. Krevende klatreruter langsetter østryggen og fra Romedalen. På den lavere ryggen rett sør for toppen ligger de lett tilgjengelige tindenålene Fingeren og Sylen.
De nærmeste omgivelser består av Sætretindane (Søre Sætretind og Nordre Sætretind) i øst, Kjerringa i vest og Romedalstinden i nord. Lenger nord ligger Molladalen med bl.a. Jønshorn (Ramoen) og den kjente tindenåla Bladet.
Som kuriosa kan nemnes at Egil «Drillo» Olsen og en trenervenn fra Ålesund i et eget NRK-program forsøkte å bestige Kolåstinden, men måtte gi seg pga. værforholdene.
Kybel

En kybel (tysk Kübel) er en type emballasje, særlig brukt til pakking av ost.
En kybel består av to sekskantede endeseksjoner som er festet sammen med seks høvlede eller uhøvlede bord. Bordenes lengde avpasses slik at det blir plass til et bestemt antall oster i kyblene, for eksempel 6 goudaoster, 6 nøkkeloster, osv. Mellom bordene er det åpninger slik at luften slippes til. Kybler var i mange år vanlig emballasje ved partisalg av ost.
Markhus&Lid

Markhus&Lid er en musikalsk duo fra Osterøy og Hardanger, bestående av Knut Markhus og Lars Sveinung Lid. De ga ut EP-en Fru Jørgensen i 2004 og produksjonen Live i Løo i 2012.
De døde

De døde (engelsk originaltittel: The Dead) er en lang novelle / kortroman fra 1914 skrevet av den irske forfatteren James Joyce (1882–1941). Novellen er den siste i Joyces samling  Dublinere (1914, Dubliners). 
Handlingen er lagt til det årlige nyttårsselskapet hos søstrene Morkan. Hovedpersonen Gabriel Conroy er usikker på seg selv, ubekvem i sosiale situasjoner, og lykkes heller ikke med å håndtere sin egen usikkerhet. Han blamerer seg i selskapet. Samtidig får han en ny opplevelse av sin kone Gretta. Etter selskapet forteller Gretta om sin barndomsforelskelse i Michael Furey. Da Gretta skulle reise hjemmefra for å begynne på en klosterskole, ligger han syk; likevel, og til tross for regnværet, kommer han hjem til henne for å ta avskjed. Han døde en uke senere av sykdommen. 
Novellen blir beskrevet som «mer representativ for Joyce enn den ved første øyekast kan synes. Den er alt annet enn enkel – her er bare alle spor etter forfatterens håndgrep slettet ut. Så vel dens stoff (det fattigfornemme Dublin) som dens dypere handling ligger Ulysses nær. Historien om Gabriel Conroy og den andre, han som døde, handler om å bli seende.»
Historien ble filmet i 1989 av John Huston med datteren Anjelica Huston i den kvinnelige hovedrollen. En musikal av Richard Nelson og Shaun Davey hadde premiere på Broadway i 2000.
Dujiangyans irrigasjonssystem

Dujiangyans irrigasjonssystem (forenklet kinesisk: 都江堰, pinyin: Dūjiāngyàn) i Dujiangyan fylke er en infrastruktur for irrigasjonssystem bygd i 256 f.Kr. i De stridende staters tid av staten Qin. Det ligger ved elven Min (Minjiang) i Sichuanprovinsen i Kina. Vanningssystemet er fremdeles i bruk og gir over 5300 km² land vann.

Planlegging

I de stridende staters periode var folket ved Minjiangs bredder utsatt for hyppige oversvømmelser. Qins guvernør Li Bing utredet problemet og oppdaget at elven vokste på grunn av det raske smeltevannet fra de nærliggende fjellene som slår breddene når det nådde den langsomme og sterkt siltede strekningen nedenfor.
Den mest åpenbare løsningen kunne ha vært å bygge en demning, men Li Bing hadde også fått i uppdrag å holde elven åpen for militær sjøfart. Derfor ville han bygge en voll for å omdirigere en del av elvens vannstrøm og lage en kanal gjennom Yuleishan for å lede bort overflødig vann til den tørre Chengdusletten.

Konstruksjon

Li Bing fikk 100 000 tael sølv for prosjektet av kong Zhao av Qin og påbegynte arbeidet med et arbeidsteam som skal ha vært på titusener. Vollen ble oppført fra lange pølseformede kurver av vevd bambus fylt med stein kjent som Zhulong holdt på plass av trebente treviter kjent som Macha. The massive construction took four years to complete.
Å grave kanalen viste seg å bli et langt større problem ettersom de verktøy som den gang var tilgjengelige, innen man hadde oppfunnet kruttet, ikke kunne trenge gjennom det harde fjellet. Man måtte benytte en kombinsjon av ild og vann for å varme om å nedkjøle fjellet til det sprakk og kunne taes bort. Etter åtte års arbeid var en 20 meter bred kulvert gjennom fjellet blitt klar.

Ettertiden

Etter at systemet stod klart var det slutt på oversvømmelsene. Irrigasjonssystemet gjorde Sichuan til det mest produktive jordbruksområdet i indre Kina. Li Bing ble høyt elsket, og etter hans død oppstod det en omfattende religiøs kult til hans ære.
Idag er Dujiangyans irrigasjonssystem en stor turistattraksjon og i år 2000 ble det del av Verdensarven.
Melodi Grand Prix 1987

Sendingen

Finalen var tilbake i Oslo, og storsalen i Chateau Neuf lørdag 28. februar. Programleder var Eldbjørg Vaage, og i koret sto Frank Ådahl, Kari Gjærum, Amund Enger, Kari Iveland og Ståle Rasmussen. Et storband på 13 musikere akkompagnerte melodiene, og Terje Fjærn var kapellmester.   
Seks av finalemelodiene ble plukket ut blant 305 innsendte sanger, et langt lavere tall enn årene i forveien. De fire siste deltakerne ble invitert av NRK. Juryen som valgte ut låtene, besto av Sidsel Endresen, Svein Gundersen og Arild Stav.  
Blant artistene var både nye og gamle ansikter. Tor Endresen debuterte i Melodi Grand Prix, og han skulle komme til å sette et sterkt preg på konkurransen i årene framover. Sigvart Dagsland og Håkon Iversen hadde vært i koret i tidligere finaler, men dette året deltok de selv som solister. Kjersti Bergesen deltok med «Go-Go», og hun gjorde senere karriere som programleder på TV2. I tillegg var Olav Stedje, Frank Aleksandersen og Finn Kvalvik tilbake i konkurransen. Til slutt var det imidlertid 21 år gamle Kate Gulbrandsen som vant den spennende avstemningen med «Mitt liv», skrevet av Rolf Løvland og Hanne Krogh.  
Pausenummeret var et utdrag fra musikalen Guys and Dolls.

Hendelser

Etter det rekordstore showet året før gikk NRK tilbake tilbake til «gammel oppskrift». Arrangøren ønsket likevel å skape et «internasjonalt show» med lyseffekter, røyk og nye kulisser. «Vi bruker masse hvitt stoff som vi draperer og farver med lyset: Rosa, hvitt og blått.» sa scenograf Dag Frogner til Aftenposten før finalen.
Anita Hegerland skulle egentlig ha framført melodi H, «Dialog», men valgte å trekke seg noen uker før finalen på grunn av et annet oppdrag. Erstatteren ble gruppa Catwalk, som besto av fem dansere og sangere fra musikalen Cats. Et av medlemmene var Øystein Wiik.
Vinnermelodien «Mitt liv» var opprinnelig skrevet med engelsk tekst av Helen Hampton. Den engelske tittelen var «The Woman and the Girl in Me». Denne var med på debutplata til Gulbrandsen, The Beauty and the Beat.
Rombaken

Bosetning

Bosetningen langs Rombaken ligger som et belte langs Europaveien med Øyjord på nordsiden og Straumsnes på sørsiden som de største stedene. Omtrent midt mellom Narvik by og Strømsnes ligger industriområdet Djupvik. De mindre grendene Leirvik, Trældal, Nygård og Hergot ligger mellom Øyjord og Rombaksbrua. Det er i dag ingen bosetning av betydning langs Rombaksbotn.
Mbaye Diagne

Virke

Etter å ha studert ved Universitetet i Dakar, begynte Diagne å arbeide i Senegals hær.
I 1993 ble han sent til Rwanda som militærobservatør i FN-styrken UNAMIR. Militærobservatørene var ubevæpnede. Til tross for at FN-soldatene ikke hadde mandat til å gripe inn, reddet han hundrevis fra å bli drept under folkemordet som tok til tidlig i april. Blant annet reddet han de fem barna til statsminister Agathe Uwilingiyimana, som ble drept 7. april.
Diagne ble selv drept da en granat avfyrt av Front patriotique rwandais slo ned ved bilen mens han var undervegs for å overlevere en melding til UNAMIRs styrkesjef Roméo Dallaire.

Ettermæle

FNs sikkerhetsråd vedtok 8. mai 2014 å innføre tapperhetsutmerkelsen Kaptein Mbaye Diagne-medaljen for enestående mot for usedvanlig modig innsats i FNs fredsbevarende tjeneste. Første utdeling fant sted 19. mai 2016 da den første medaljen ble overlevert kaptein Diagnes familie.

Utmerkelser

Diagne er tildelt den rwandiske medaljen for kamp mot folkemord. I 2005 ble han posthumt utnevnt til ridder av den senegalesiske Løveordenen.
Kongsvinger-marken

Kongsvinger-marken er et marked (marken) som arrangeres i Kongsvinger to ganger i året, i mai og september. Opprinnelig var Kongsvinger-marken en heste- og buskapsmarken, men i moderne tid har tivoli og salgsboder med mye rart overtatt. I tillegg har Vingersmessa, en mer ren salgs- og varemesse, de siste årene blitt arrangert i forbindelse med Kongsvinger-marken. Hver marken tiltrekker seg mellom 8 000 og 10 000 besøkende.
Første marken ble avholdt i 1798 og gikk over tre dager. Befolkningen i området hadde da lenge ønsket et marked og hadde også søkt i 1746, men fått avslag. Det var generalløytnant Johan Ludevig Maximilian de Biellart, kommandant på Kongsvinger festning, og Ivar Neumann, eier av Odals Verk, som stod bak den vellykkede søknaden. Marken ble avholdt frem til 1807. Et halvt århundre senere skrev postmester Ole J. Tommelstad en avisartikkel hvor han ba om at marken skulle startes opp igjen, men først i 1860 ble Kongsvinger-marken gjenåpnet. Ti år senere, i 1870, ble marken opphevet igjen. Befolkningen fortsatte likevel å strømme til byen på de vante dagene. I 1880 startet Kongsvinger-marken opp igjen for andre gang.
I 1916 ble det slutt på årlig marken til fordel for heste- og kvegstevne to ganger i året. Dette ga opphav til dagens vår- og høstmarken. Opprinnelig ble disse arrangert på tirsdag og onsdag, men har siden dengang blitt flyttet til helgene. Marken har også flyttet på seg fysisk, men siden 1962 har den holdt til på det som har fått navnet Markensplassen i sentrum av byen. Byggeplaner på Markensplassen gjør at 2008 kan bli siste året med Kongsvinger-marken.
Studentunionen ved Campus Kristiania

Studentunionen ved Høyskolen Kristiania (SHK) er studentorganisasjonen for Høyskolen Kristiania. Organisasjonen har kontor i Kirkegata 24-26 i Oslo. Organisasjonen driver blant annet studenpuben «Hvelvet» og fadderuka «Into Campus». Organisasjonen het tidligere STORM, men ble Studentunionen ved Campus Kristiania i 2005, når Markedshøyskolen og Norges Kreative Fagskole ble samlokalisert. Etter fusjonen mellom Markedshøyskolen, Norges Kreative Høyskole og Norges Helsehøyskole heter nå organisasjonen fra 1. januar 2016 Studentunionen ved Høyskolen Kristiania, som kommer av navneendringen til skolen.
Hedda Gabler (2004)

Bakgrunn

Paul Willis har arbeidet med Hedda Gabler i mange år. Konseptet for filmen ble utviklet parallelt med arbeidet med en teaterversjon av stykket i 1999 og 2000. Teateroppsetningen skjedde i oktober/november 2000 ved Printer's Devil Theatre i Seattle. Willis fikk med seg skuespillerne fra teateroppsetningen til filmversjonen.
Ingefær

Bruk i matlagning

Unge ingefærrøtter er saftige og har en svært mild smak, noe som gjør at de ofte blir syltet i eddik – eller sherry som delikatesse – eller blir brukt i tilberedningen av annen mat. Eldre ingefærrøtter er mye tørrere, og har seige fibre. Saften fra eldre ingefærrøtter har en meget sterk smak, og brukes mye i kinesisk matlagning til å gjemme andre sterke smaker, f.eks. lammekjøtt og fisk.
Ingefær blir også brukt til godteri, brukt som smaksstoff i småkaker, og er det primære smaksstoff i ingefærøl, en søt leskedrikk.
I vestlig matlagning blir ingefær nesten utelukkende brukt til søtsaker, slik som ingefærøl, småkaker, godteri, og kaker.
Tørket ingefærspulver har en meget skarp smak, som ikke minner mye om frisk ingefær. Av denne grunn kan man ikke bruke en av de to formene for ingefær som erstatning for den andre.

Økonomi og utbredelse

Ingefær blir dyrket i det meste av den tropiske del av verden. De dyreste variantene, og også dem av høyeste kvalitet kommer vanligvis fra Australia, Sør-India og Jamaica, selv om mest ingefær blir dyrket i Kina. Dens opprinnelse kjennes ikke.

Medisinsk bruk

Medisinsk bruk av ingefær anbefales ikke for følgende grupper: gravide, ammende, personer med blødningsforstyrrelser, hjertesykdom, samt personer med kjent allergi for ingefær eller andre planter i ingefærfamilien. Diabetikere og personer som bruker medisiner, urter eller kosttilskudd bør drøfte bruk av ingefær med lege.
Ingefærroten inneholder mange antioksidanter, og pulverisert tørket ingefær brukes i tabletter. Drikken ingefærøl har også alltid vært anbefalt mot kvalme i de land hvor det har blitt brygget.
Hangaza

Hangaza er en etnisk og språklig gruppe basert i Kagera-regionen i nordvest-Tanzania. Hangaza-befolkningen var beregnet til 150 000 i 1987.
Easter Parade (sang)

«Easter Parade» er en amerikansk populærmusikksang, skrevet av Irving Berlin. Teksten beskriver jeg-personen i sangens engasjement i et amerikansk kulturevenement kalt Eaaster Parade.
Den ble introdusert av Marilyn Miller og Clifton Webb i Broadway-musikkrevyen As Thousands Cheer (1933), hvor musikknumrene ble bundet sammen i en tematisk tråd som avisoverskrifter. Sangen ble fremført av Bing Crosby i filmen Holiday Inn (1942), som inneholdt en sang av Irving Berlin om hver større amerikanske helligdag. I 1948 ble den fremført av Judy Garland og Fred Astaire i filmmusikalen med samme tittel, som var konstruert rundt sangen. Den var også med i Rankins/Bass' special The First Easter Rabbit i 1976 og har siden blitt en standard.
Berlin skrev opprinnelig melodien i 1917 under tittelen «Smile and Show Your Dimple». Sangen floppet, men komponisten satte melodien i arkivet til senere bruk.
Den blir ofte regnet for å være én av de mest populære påskesangene gjennom alle tider, sammen med «Peter Cottontail».

Norske versjoner

Finn Bø og Bob Gunner har skrevet norske tekster. Bøs norske tittel er «Vi selv og våre hjem». Gunners versjon heter «Eventyret vinker».
Nøtterøyhallen

Nøtterøyhallen er en idrettshall i Færder kommune i Vestfold. Den befinner seg vegg i vegg med Teigar ungdomsskole i utkanten av Teieskogen på Nøtterøy. Den har en tilskuerkapasitet på om lag 1500 mennesker. Hallen ble offisielt åpna 10. september 2011. Fra og med 2011/12-sesongen brukes den som hjemmearena for Nøtterøy Idrettsforenings herrelag i håndball.
Parverb

Parverb er verb som både kan være transitive (tar objekt) og intransitive (tar ikke objekt). Når verbet brukes transitivt, har det svak bøyning, og når det brukes intransitivt, har det sterk bøyning.